ድርጅቱ በኢትዮጵያ ዴሞክራሲ ተቋማት ዓቅም ግንባታ ላይ የሚሰራ መርሃ ግብር ይፋ አደረገ
በመንግሥታቱ ድርጅት የልማት መርሃ ግብር በኢትዮጵያ (ዩ ኤን ዲ ፒ) የ40 ሚሊየን ዶላር መርሃ ግብር በዴሞክራሲ ተቋማት አቅም ግንባታ ላይ ለመስራት የሚያስችል ይፋ አደረገ ።በኢትዮጵያ የመንግሥታቱ ድርጅት የልማት መርሃ ግብር ተወካይ አሁና ኢዚአኮንዋ እንዳስታወቁት፤ መርሃ ግብሩ መንግስት ለሚያከናውነው አሳታፊና ቀጣይነት ላለው እድገት አጋዠ ነው። ከዚህ ባለፈም የዴሞክራሲ ተቋማት የተሻለ የአፈጻጸም አቅም እንዲኖራቸው እንደሚያስችል አስረድተዋል።ሙያዊ ኃላፊነታቸውን ከተጠያቂነታቸው ጋር አገናዝበው የሚጠበቅባቸውን እንዲከውኑ የማስፈጸም አቅም እንደሚፈጥርላቸውም ነው ያመለከቱት።መርሃ ግብሩ የሕግ የበላይነት እንዲከበር፣ የሕዝብ ተሳትፎ እንዲጎለብትና ግልጸኝነትን በማስፈን ሁለንተናዊ እድገትን ለማስመዝገብ ወሳኝ መሆኑን አስገንዝበዋል ። እንደ እርሳቸው ገለጻ መርሃ ግብሩ መንግሥት አቅም በመገንባት እቅዱን እንዲያሳካ በማድረግ በኩል ትልቅ ሚና እንደሚኖረውም ጠቁመዋል። መርሃ ግብሩ ለአምስት ዓመታት የሚቆይ ሲሆን፤ ለመጀመሪያ ዙር ማስፈጸሚያ የሚውል የ5 ሚሊየን ዶላር ድጋፍም በዛሬው ዕለት ተደርጓል። የገንዘብና ኢኮኖሚ ትብብር ሚኒስትር ዲኤታ አቶ አድማሱ ነበበ በበኩላቸው፤ መርሃ ግብሩ ከዓለም አቀፉና ከሃገሪቱ የዘርፉ እቅድ ጋር በሚጣጣም መልኩ እንደሚተገበር ገልጸዋል።ሚኒስትር ዲኤታው መርሃ ግብሩ በመንግስት ቅድሚያ ትኩረት ለተሰጣቸው ዘርፎች ምላሽ እንደሚሰጥም ነው ያመለከቱት ።ከዚህ አንጻርም መርሃ ግብሩ በታቀደለት የጊዜ ገደብ እንዲፈጸም ከሚመለከታቸው አካላት ጋር በቅንጅት እንደሚሰራ በመግለጽ (ኢዜአ)።